Author: Tima
Last saved by: Goran Stojic

LEPO VREME OTERALO NIŠLIJE NA ČIRSKI BAZEN

Samo u nedelju 3000 kupača

*Dan pre toga, u subotu, na ovom mestu baškarilo se 2500 Nišlija

*Toliko ulaznica je prodato, a šta je sa onima koji imaju pravo na besplatnu kartu, njih nismo računali. Sportski centar „Čair“ poseduje kupališni kompleks koji je najveći u Srbiji, kaže direktor SC „Čair“ dr Dragan Perić 

Samo u nedelju niški bazen „Čair“ posetilo je 3000 kupača. Dan pre toga, u subotu, na ovom mestu baškarilo se 2500 Nišlija.
-Čekali smo toplo vreme, bez kiše, da napokon odemo malo da se okupamo, sunčamo. Baš nam je bilo lepo. Dosta nam je tmurnog vremena, pa leto je. Nadam se da će i sledeći vikend biti sunčan, da ponovo odemo na bazen, kaže jedna Nišlijka.
Direktor SC „Čair“, dr Dragan Perić, ističe da je u nedelju bilo možda i preko 3000 kupača.
-Toliko ulaznica je prodato, a šta je sa onima koji imaju pravo na besplatnu kartu, njih nismo računali. Sportski centar „Čair“ poseduje kupališni kompleks koji je najveći u Srbiji. Površina otvorenih bazena je 2500 metara kvadratnih, a zatvorenih 2000. Grejemo vodu i redovno proveravamo njen kvalitet. Vodimo računa o bezbednosti građana. Služba na ulazu vrši proveru svakog građanina. Imamo mašinu koja evidentira svaki ulazak, svaku osobu, a sve u cilju bezbednosti, da se spreče neželjeni događaji, ističe Perić.
Kako dodaje, i spasilačka služba odlično radi svoj posao, što je prošle nedelje i dokazano, kada je spasilac izvukao kupača iz bazena, koji je izgubio svest dok je plivao.
-Imamo i biblioteku koja radi, kupači mogu besplatno da iznajme knjigu. Obzirom da se najavljuje da će se i u narednom periodu zadržati toplo vreme, kupališnu sezonu na otvorenim bazenima produžićemo do kraja septembra. Od sutra počinju sa radom i zatvoreni bazeni, ali samo za klubove, organizovane grupe i obuku neplivača, najavio je Dragan Perić, direktor SC „Čair“.
Podsećamo, plivačima su na raspolaganju olimpijski bazen, dva dečja, za predškolski i školski uzrast, i jedan rekreativni sa vodenim atrakcijama. 
Što se tiče zatvorenih bazena, u ponudi je olimpijski, srednji i rekreativni.
Radno vreme bazena od ponedeljka do petka je od 11 do 19 sati, a vikendom od 10 do 19 sati.

LEG:PRAVO LETO KASNO POČELO,ALI...:kupališna sezona produžava se do kraja septembra
LEG:NIŠLIJE SE UŽELELE KUPANJA I SUNČANJA:preko tri hiljade posetilaca na bazenu
(Projekat „Nišlije se uključuju u odlučivanje“ sufinansiran iz budžeta grada Niša)